1.A COVID19 ELLENI BIZTONSÁGOS OLTÓANYAGOK FELÉ VEZETŐ ÚT

A koronavírus okozta válság alapjaiban változtatta meg életvitelünket, az egymással való interakciót, a nyilvános terek használatát és a munkavégzést. Életünk egyetlen területe sem maradt érintetlenül. Európa határozott lépéseket tett a koronavírus-világjárvány leküzdése érdekében amellett, hogy védte a belső piacot és határokon átnyúló megoldásokat kínált.

Azonban még most sem engedhetjük meg magunknak, hogy hátradőljünk. Az alacsonyabb fertőzöttségi rátákkal jellemezhető időszakot követően – amely során az országok fokozatosan megkezdhették a bevezetett népegészségügyi intézkedések feloldását – augusztus óta EU-szerte újra nő a fertőzések aránya.

Az esetek számának emelkedése kezdetben egyrészt azzal állt összefüggésben, hogy több országban is intenzívebb tesztelést végeztek, másrészt pedig azzal, hogy a tünetmentes, illetve enyhe tüneteket mutató fiatalok körében megfigyelhető volt a vírus fokozott terjedése. Az uniós országok többsége jelenleg a fertőzési arány, a kórházi kezelések, a súlyos esetek és a halálesetek számának teljes népességen belüli aggasztó emelkedéséről számol be. Európa egyes részein – elsősorban a fiatal felnőtteknek betudhatóan – meredeken emelkedik a Covid19-esetek száma, ezért több tagállam egészségügyi hatóságai is arra szólítják fel a lakosságot – és különösen a fiatalokat –, hogy tegyenek többet a vírus terjedésének megállítása érdekében.

Október 11-ig több mint 4 millió Covid19-esetet jelentettek az EU-ban/EGT-ben és az Egyesült Királyságban. Ezen a területen belül szinte valamennyi ország esetében magas vagy tartós növekedést mutat a regisztrált Covid19-esetek 14 napos összesített aránya. Az országok több mint fele magas szintet vagy tartós növekedést figyel meg a 65 év felettiek körében, és a Covid19-nek betudhatóan magas vagy növekvő tendenciát mutat a kórházak és az intenzív osztályok kihasználtsága és/vagy a kezelésre újonnan felvettek száma. Több mint két hete folyamatosan nő az elhalálozások 14 napos összesített aránya, és az országok közel felében magas ráta vagy tartós növekedés tapasztalható.

Jóllehet a közösségi kockázatcsökkentő intézkedések alapvető jelentőséggel bírnak a koronavírus terjedésének lassításában, nem képesek azt tartósan megfékezni. Az ilyen intézkedések gyakorlati korlátai bizonyítást nyertek; a lakosságot kimerítette a világjárvány, és fárasztónak találják a szükséges óvintézkedések – így a fizikai távolságtartás és a korlátozott közösségi érintkezések – betartását. Ezek ellenére e rendkívüli intézkedések életeket mentettek meg, és továbbra is szükségesek. Ursula von der Leyen, az Európai Bizottság elnöke az Unió helyzetéről szóló 2020-as beszédében kiemelte, hogy Európának a Covid19-világjárványt továbbra is rendkívül körültekintően, felelősségteljesen és egységben kell kezelnie, és a tanulságokat levonva meg kell erősítenie a válságokra való felkészültségét és a határon átnyúló egészségügyi fenyegetések kezelését.

A Covid19 elleni biztonságos és hatékony vakcinák kifejlesztése és gyors globális alkalmazása továbbra is alapvető eleme a népegészségügyi válsághelyzet kezelésének és lehetséges megoldásának. Amint rendelkezésre áll a biztonságos és hatékony vakcina, az oltások központi szerepet fognak játszani abban, hogy életeket mentsünk meg, megfékezzük a világjárványt, megvédjük egészségügyi ellátórendszereinket, és emellett hozzájárulnak majd a gazdaságunk helyreállításához is. Noha egy-egy oltóanyag kifejlesztése rendkívül összetett, és rendszerint mintegy 10 évet vesz igénybe, az erőfeszítések arra összpontosulnak, hogy ez az időtartam a biztonság, a minőség és a hatásosság veszélyeztetése nélkül 12–18 hónapra, vagy akár ennél kevesebbre csökkenjen. Az Európai Bizottság továbbra is kiemelt prioritásként kezeli, hogy minden európai számára biztonságos oltóanyag álljon rendelkezésre.

Európa fokozatosan gyűjti a tapasztalatokat, hogy miként lehet együttélni a világjárvánnyal, ezért kiemelten fontos, hogy a vakcinák alkalmazása terén a tagállamok közös oltási stratégiát kövessenek, valamint a fertőzési arányok kezelhető szintre való visszaszorítása érdekében tudományosan alátámasztott és arányos közösségi kockázatcsökkentő intézkedéseket hozzanak. Mindkét irányvonalat a helyi és regionális igényekhez kell igazítani. Ezzel egyidejűleg erőfeszítéseinket összehangoló uniós szintű koordinációra van szükség, amely biztosítja a szolidaritás térnyerését, a belső piac teljes körű működését, a Covid19 összefüggésében és azon túlmenően is megvalósuló hatékony népegészségügyi irányítást és lakóhelyétől függetlenül az összes uniós polgár lehető legmagasabb szintű védelmét. Az Európai Tanács 2020. október 2-i rendkívüli ülésén a tagállamok felszólították a Tanácsot és az Európai Bizottságot, hogy fokozzák az átfogó koordinációs erőfeszítéseket, valamint az oltóanyag uniós szintű kifejlesztésére és terjesztésére irányuló uniós szintű munkát.

A Rövid távú uniós egészségügyi felkészültség a Covid19-járványokra című, júliusban elfogadott bizottsági közlemény hozzájárul, hogy Európa felkészüljön további lehetséges Covid19-járványokra, ezeket megfékezze, életeket mentsen meg és megvédje az emberek megélhetését, valamint áthidalja azt az időszakot, amíg a biztonságos és hatékony oltóanyag széles körben felhasználhatóvá válik. A közlemény hat konkrét területen határoz meg kulcsfontosságú intézkedéseket. Ahhoz, hogy ezeket az intézkedéseket hatékonyan hajtsák végre, a tagállamok között koordinációra és hatékony információcserére van szükség. Ahhoz, hogy Európa felülkerekedjen a koronavírus-világjárványon, a legfontosabb intézkedések közé tartozik a Covid19 elleni vakcinák kifejlesztésének, gyártásának és alkalmazásának felgyorsítása. Az EU júniusban közzétett oltóanyag-stratégiája felvázolja a további lépéseket. A stratégiában szereplő ajánlások továbbra is relevánsak, és a Bizottság arra ösztönöz minden tagállamot, hogy ezeket tartsa be.

A stratégia javaslatot tesz egyrészt arra, hogy az ígéretesnek tűnő potenciális oltások kifejlesztésének és gyártásának felgyorsítása érdekében miként nyújtható előfinanszírozás a vakcinagyártóknak, másrészt arra, hogy miként biztosítható, hogy a tagállamok a lehető legjobb feltételek mellett férjenek hozzá ezekhez a vakcinákhoz. Ennek szellemében a Bizottság a tagállamok nevében megállapodásokat kötött bizonyos vakcinagyártókkal, hogy előzetes piaci kötelezettségvállalások alapján oltóanyagokhoz jusson, illetve jogosultságot szerezzen ilyen oltóanyagok megvételére. E közlemény közzétételének időpontjáig három szerződést írtak alá – az AstraZeneca, a Sanofi-GSK és a Johnson&Johnson vállalatokkal –, amelyek alapján a bizonyítottan biztonságos és hatékony oltóanyag késedelem nélkül megvásárolható. 2020 októberében a Bizottság más vakcinagyártókkal (CureVac, Moderna és BioNTech/Pfizer) hasonló megállapodásokról folytat tárgyalásokat, miután az előzetes egyeztetések már lezárultak. A három vakcinagyártóval jóváhagyott szerződések tartalmaznak olyan rendelkezéseket, amelyek révén a tagállamok a globális szolidaritás jegyében oltóanyagot adományozhatnak vagy viszontértékesíthetnek harmadik országoknak.

A Bizottság eddigi megállapodásai a Covid19 elleni potenciális vakcina biztosítására:

·AstraZeneca: 300 millió adag,

·Sanofi-GSK: vételi opció 300 millió adagra,

·Johnson & Johnson: 200 millió adag.

Jelenleg nem lehet megjósolni, hogy lesz-e a potenciális oltóanyagok közül olyan, amely sikerrel fogja zárni a fejlesztési és engedélyezési eljárást, és így megfelel az uniós piacon való forgalomba hozatal hatásosságra és biztonságosságra vonatkozó követelményeinek. A válsághelyzet leküzdése érdekében Európának a potenciális oltóanyagok széles választékával kell rendelkeznie, minden európai számára maximalizálva a vakcina gyors kifejlesztésének, gyártásának és alkalmazásának esélyét.

Egy ilyen oltóanyag-portfólió eltérő technológiai megközelítésekkel rendelkező vakcinákat tartalmaz annak érdekében, hogy a lehető legnagyobb eséllyel sikerüljön megtalálni a Covid19 elleni hatásos oltást. Lényeges, hogy valamennyi tagállam részt vegyen a teljes portfólióban. Az előzetes piaci kötelezettségvállalások rendelkeznek a vakcinaadagok tagállamok közötti egyenlő elosztásáról, ami gondoskodik arról, hogy minden ország népességarányosan részesedjen az adagokból, kivéve, ha az előzetes piaci kötelezettségvállalások végrehajtása során a résztvevő tagállamok között ettől eltérő megállapodás jön létre. A széles körű oltóanyag-portfóliónak köszönhetően a tagállamok a lehető legnagyobb eséllyel, a szükséges mennyiségben és a lehető leghamarabb élhetnek majd a hatékony és biztonságos oltóanyagok kínálta előnyökkel, ám ehhez további finanszírozásra lesz szükség. Ezért valamennyi tagállam felkérést kap a Szükséghelyzeti Támogatási Eszköz nyújtotta költségvetés kiegészítésére.

Annak érdekében, hogy a biztonságos és hatékony vakcina bevezetésekor az Európai Unió és lakossága már kellően felkészült legyen, a Bizottság kulcsfontosságú elemeket határozott meg, amelyeket a tagállamoknak Covid19 oltási stratégiájukat illetően – az uniós Szerződésekben meghatározott hatáskörökkel összhangban – figyelembe kellene venniük. Ezek a lényeges megfontolások támogatást fognak nyújtani a tagállamoknak a Covid19 elleni biztonságos vakcina hatékony alkalmazása és elfogadottsága terén jelentkező kihívások és hiányosságok azonosításában és kezelésében. A technikailag összehangolt és politikai egyetértésen nyugvó oltási stratégiák végső soron Unió-szerte magas szintű Covid19-átoltottságot fognak eredményezni. Ezen belül az oltóanyagokkal és a hozzáférhetőségükkel kapcsolatos hatékony, következetes, átlátható és széles körű kommunikációs tevékenységek alapvető jelentőséggel fognak bírni.

A Bizottság ezen túlmenően összehangolt megközelítést alkalmaz az oltóanyagok EU-tagállamok közötti elosztására vonatkozóan is. A Bizottság és a tagállamok közösen állapodtak meg az elosztás módszeréről, amely azt hivatott biztosítani, hogy a tagállamok népességükhöz mérten egyenlő mértékben férjenek hozzá a rendelkezésre álló adagokhoz.

Amint az uniós szinten engedélyezett vakcina rendelkezésre áll, minden tagállam egyidejűleg fog hozzáférni a Covid19 elleni oltóanyagokhoz. A vakcinaadagok az alkalmazás bevezető szakaszában – az intenzív gyártás megkezdése előtt – korlátozott mennyiségben állnak majd rendelkezésre. A bevezetendő intézkedések között kiemelt helyet foglal el annak mérlegelése, hogy mely csoportoknak kell elsőbbségi hozzáférést biztosítani az oltóanyagokhoz.